DA Den Europæiske Unions Tidende L 36/36

KOMMISSIONENS FORORDNING (EF) Nr. 211/2006

af 7. februar 2006

om fravigelse af forordning (EF) nr. 1433/2003 om gennemførelsesbestemmelser til Rådets forordning (EF) nr. 2200/96 for så vidt angår driftsfonde, driftsprogrammer og finansiel støtte

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager (1), særlig artikel 48, og

ud fra følgende betragtninger:

(1) I artikel 13 og 14 i Kommissionens forordning (EF) nr. 1433/2003 (2) er det fastsat, at medlemsstaternes myndigheder senest den 15. december træffer beslutning om de programmer og fonde eller ændringer heraf, som producentorganisationerne har indgivet anmodning om i henhold til forordningens artikel 11 og 14. I behørigt begrundede tilfælde kan medlemsstaterne dog udsætte nævnte dato til den 20. januar i året efter indgivelse af anmodningen.

(2) Det har vist sig, at nogle medlemsstater på grund af den komplicerede administrative byrde, også selv om de udsætter fristen til den 20. januar, ikke kan opfylde deres forpligtelse til gennemgå anmodningerne for indeværende regnskabsår, inden fristen udløber den 20. januar. For regnskabsåret 2006 bør der derfor fastsættes undtagelsesbestemmelser til visse bestemmelser i forordning (EF) nr. 1433/2003.

(3) Foranstaltningerne i denne forordning er i overensstemmelse med udtalelse fra Forvaltningskomitéen for Friske Frugter og Grøntsager —

UDSTEDT FØLGENDE FORORDNING:

Artikel 1

1. Uanset artikel 13, stk. 2, i forordning (EF) nr. 1433/2003 kan medlemsstaterne, for så vidt angår driftsprogrammerne for 2006, i behørigt begrundede tilfælde træffe beslutning om driftsprogrammerne og fondene senest den 10. februar i året efter indgivelse af anmodningen.

2. Uanset artikel 14, stk. 3, i forordning (EF) nr. 1433/2003 kan medlemsstaterne, for så vidt angår driftsprogrammerne for 2006, i behørigt begrundede tilfælde træffe beslutning om anmodninger om ændring af driftsprogrammer senest den 10. februar i året efter indgivelse af anmodningen.

3. Uanset artikel 16, stk. 2, i forordning (EF) nr. 1433/2003 begynder gennemførelsen, for så vidt angår driftsprogrammerne for 2006, af et driftsprogram, der er godkendt i henhold til undtagelsesbestemmelserne i stk. 1 og 2, senest den 15. februar i året efter dets godkendelse.

4. Uanset artikel 17 i forordning (EF) nr. 1433/2003 meddeler medlemsstaterne, for så vidt angår driftsprogrammerne for 2006, ved anvendelse af undtagelsesbestemmelserne i stk. 1 og 2 producenterne det godkendte støttebeløb senest den 10. februar, og de meddeler senest den 15. februar Kommissionen det samlede støttebeløb, der er godkendt for alle driftsprogrammer.

Artikel 2

Denne forordning træder i kraft på dagen for offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 7. februar 2006. På Kommissionens vegne Mariann FISCHER BOEL Medlem af Kommissionen

(1) EFT L 297 af 21.11.1996, s. 1. Senest ændret ved Kommissionens forordning (EF) nr. 47/2003 (EFT L 7 af 11.1.2003, s. 64).

(2) EUT L 203 af 12.8.2003, s. 25. Senest ændret ved forordning (EF) nr. 2190/2004 (EUT L 373 af 21.12.2004, s. 21).